Noordwes-betogings: Nog sewe vasBetogings in Coligny en Lichtenburg in Noordwes (April 2017). Foto: Twitter via @Abramjee Nog sewe mense is in hegtenis geneem op aanklagte van openbare geweld tydens gewelddadige betogings by Lichtenburg in Noordwes. Brig. Sabata Mokgwabone, woordvoerder van die polisie, het gesê vier mans en drie vroue is Maandagaand in Blydeville buite Lichtenburg in hegtenis geneem. Altesaam 21 verdagtes is tot dusver in verband met die betogings in hegtenis geneem. Maroela Media het vroeër berig 14 mense is Vrydag in hegtenis geneem nadat drie vragmotors aan die brand gesteek is en agt ander voertuie met klippe bestook is. Die verdagtes het Maandag in die Lichtenburg-landdroshof verskyn en die saak is tot 2 Mei uitgestel vir verdere ondersoek. ŉ Polisie-njala is Maandagmiddag buite Lichtenburg deur betogers aan die brand gesteek en talle winkels in Coligny is deur betogers geplunder. Betogers het ook polisiebeamptes met klippe bestook terwyl hulle sinkplate gebruik het om die rubberkoeëls te keer wat op hulle afgevuur is. Die geweld het Dinsdagoggend weer in Coligny opgevlam toe daar volgens berigte nog ŉ vragmotor aan die brand gesteek is. Mokgwabone het gesê die polisie monitor die betogings in Blydeville, Coligny en Itsoseng. Geen inhegtenisnemings is nog in Coligny of Itsoseng gemaak nie. Die polisie kon nie onmiddellik bevestig wanneer die sewe verdagtes, wat gisteraand in hegtenis geneem is, in die hof sal verskyn nie.